Suvestinė redakcija nuo 2025-02-07

Įsakymas paskelbtas: TAR 2020-11-25, i. k. 2020-24954

Nauja redakcija nuo 2023-05-03:

Nr. V-613, 2023-05-02, paskelbta TAR 2023-05-02, i. k. 2023-08307

LIETUVOS RESPUBLIKOS ŠVIETIMO, MOKSLO IR SPORTO MINISTRAS

ĮSAKYMAS

DĖL LIETUVOS SPORTO MUZIEJAUS NUOSTATŲ PATVIRTINIMO

2020 m. lapkričio 25 d. Nr. V-1836

Vilnius

Vadovaudamasis Lietuvos Respublikos biudžetinių įstaigų įstatymo 5 straipsnio 3 dalies 1 punktu ir Lietuvos Respublikos muziejų įstatymu,

Preambulės pakeitimai:

Nr. V-149, 2025-02-07, paskelbta TAR 2025-02-07, i. k. 2025-01944

tvirtinu Lietuvos sporto muziejaus nuostatus (pridedama).

Laikinai einantis švietimo,

mokslo ir sporto ministro pareigas	Algirdas Monkevičius

PATVIRTINTA

Lietuvos Respublikos švietimo, mokslo ir

sporto ministro 2020 m. lapkričio 25 d.

įsakymu Nr. V-1836

(Lietuvos Respublikos švietimo, mokslo ir

sporto ministro 2023 m. gegužės 2 d. įsakymo

Nr. V-613 redakcija)

LIETUVOS SPORTO MUZIEJAUS NUOSTATAI

I SKYRIUS

BENDROSIOS NUOSTATOS

1. Lietuvos sporto muziejus (toliau – Muziejus) yra valstybinio muziejaus statusą turinti biudžetinė įstaiga, kaupianti, sauganti, tirianti ir populiarinanti Lietuvos sporto istorijos paveldą.

2. Muziejus yra ribotos civilinės atsakomybės viešasis juridinis asmuo, turintis antspaudą su savo pavadinimu, sąskaitas banke. Muziejaus pavadinimo santrumpa – LSM. Muziejaus buveinės adresas – Kaunas, Muziejaus g. 7.

3. Duomenys apie Muziejų, kaip juridinį asmenį, yra kaupiami ir saugomi Juridinių asmenų registre.

4. Muziejaus savininkė yra valstybė. Savininko turtines ir neturtines teises ir pareigas įgyvendina Lietuvos Respublikos švietimo, mokslo ir sporto ministerija (toliau – Ministerija). Ministerija sprendžia Lietuvos Respublikos įstatymuose ir Lietuvos sporto muziejaus nuostatuose (toliau – Nuostatai) jos kompetencijai priskirtus klausimus.

5. Nuostatus tvirtina švietimo, mokslo ir sporto ministras (toliau – Ministras). Pakeisti Nuostatai įsigalioja nuo jų įregistravimo Juridinių asmenų registre dienos.

6. Muziejaus veikla grindžiama Lietuvos Respublikos Konstitucija, Lietuvos Respublikos civiliniu kodeksu, Lietuvos Respublikos muziejų įstatymu, Lietuvos Respublikos Seimo priimtais nutarimais, Lietuvos Respublikos Vyriausybės nutarimais, Ministro įsakymais ir Nuostatais.

7. Muziejus savo veikloje atsižvelgia į Tarptautinės muziejų asociacijos (ICOM) Muziejų etikos kodeksą bei rekomendacijas.

II SKYRIUS

MUZIEJAUS VEIKLOS TIKSLAI IR FUNKCIJOS

8. Muziejaus veiklos tikslai:

8.1. kaupti, saugoti, tyrinėti ir populiarinti muziejinę vertę turintį Lietuvos sporto istorijos paveldą;

8.2. susieti sporto paveldo saugojimą su visuomeninės kultūros ir edukacinių poreikių tenkinimu bei kultūros paslaugų teikimu;

8.3. saugoti sporto paveldo tapatumą bei jį aktualizuoti, viešinti ir gyvai perteikti ugdant visuomenės istorinę ir kultūrinę savimonę;

8.4. dirbti tiriamąjį darbą.

9. Muziejus, siekdamas Nuostatų 8.1 papunktyje nurodyto veiklos tikslo, vykdo šias funkcijas:

9.1. teisės aktų nustatyta tvarka įsigyja Muziejaus profilį atitinkančias vertybes;

9.2. rūpinasi Muziejaus rinkinių saugyklų fizine būkle ir užtikrina tinkamas sąlygas Muziejaus rinkiniams saugoti;

9.3. tvarko teisės aktų nustatyta tvarka sukauptų muziejinių vertybių apskaitą.

10. Muziejus, siekdamas Nuostatų 8.2 papunktyje nurodyto veiklos tikslo, vykdo šias funkcijas:

10.1. nagrinėja sporto paveldo istorijos šaltinius;

10.2. tyrinėja, aprašo ir sistemina įsigyjamas ir Muziejaus fonduose esančias muziejines vertybes;

10.3. kaupia informaciją apie kituose Lietuvos ir užsienio muziejuose, įstaigose esančias muziejines vertybes, susijusias su Lietuvos sporto istorijos paveldu.

11. Muziejus, siekdamas Nuostatų 8.3 papunktyje nurodyto veikos tikslo, vykdo šias funkcijas:

11.1. rengia ekspozicijas ir parodas Muziejaus ir kitose erdvėse;

11.2. rengia ir leidžia parodų ir muziejinių vertybių katalogus;

11.3. skaitmenina muziejines vertybes.

12. Muziejus, siekdamas Nuostatų 8.4 papunktyje nurodyto veiklos tikslo, vykdo šias funkcijas:

12.1. kartu su švietimo įstaigomis rengia ir įgyvendina neformaliojo švietimo programas;

12.2. konsultuoja, teikia metodinę medžiagą sporto tematika mokykloms, mokslo ir studijų institucijoms, kitiems interesantams;

12.3. bendradarbiauja su kitomis institucijomis ir organizacijomis, kurių tikslai sutampa su Muziejaus tikslais;

12.4. organizuoja renginius, susitikimus su žymiais sportininkais, sporto veteranais, dalyvauja kitų Lietuvos Respublikos ir užsienio įstaigų ir organizacijų organizuojamuose tokio pobūdžio renginiuose;

12.5. rengia konferencijas, seminarus, rengia ir skaito pranešimus.

13. Muziejus taip pat atlieka kitas teisės aktų nustatytas funkcijas.

III SKYRIUS

MUZIEJAUS RINKINIAI IR EKSPOZICIJOS

14. Muziejaus rinkiniai pagal muziejinių vertybių išliekamąją vertę skirstomi į:

14.1. pagrindinį rinkinį, kurį sudaro muziejinės vertybės, turinčios išliekamąją vertę;

14.2. pagalbinį rinkinį, kurį sudaro muziejinės vertybės, neturinčios išliekamosios vertės, taip pat objektai, naudojami parodoms, ekspozicijoms apipavidalinti, informacinėms mokymo ir demonstravimo kolekcijoms, keistis muziejinėmis vertybėmis ir kitiems panašiems tikslams.

15. Muziejaus rinkinio pagrindinės komplektavimo kryptys: Lietuvos sporto paveldo istorija, numizmatika, faleristika, fotografija, spauda, literatūra, sporto įranga ir inventorius, sporto aprangos komplektai, įvairių sporto organizacijų, sporto klubų vėliavos, taurės, prizai ir kiti eksponatai sporto tematika.

16. Muziejaus pagrindiniai rinkiniai ir jų šifrai:

16.1. Daiktinės grupės rinkinys – D;

16.2. Spaudos grupės rinkinys – S;

16.3. Numizmatikos grupės rinkinys – A;

16.4. Fotografijos grupės rinkinys – F;

16.5. Lietuvos cirko istorijos grupės rinkinys – C.

17. Muziejaus pagalbinio fondo rinkinys – PM.

18. Muziejus sukauptus rinkinius eksponuoja ekspozicijose ir parodose.

IV SKYRIUS

MUZIEJAUS EKSPOZICIJOS

19. Muziejus sukauptus rinkinius eksponuoja šiose ekspozicijose:

19.1. pagrindinė Muziejaus ekspozicija (Kaunas, Muziejaus g. 7);

19.2. Jadvygos ir Jono Ramanauskų Lietuvos cirko istorijos ekspozicija ir bokso legendos Algirdo Šociko ekspozicija (Kaunas, Muziejaus g. 9).

V SKYRIUS

MUZIEJAUS TEISĖS IR PAREIGOS

20. Muziejus, įgyvendindamas jam pavestas funkcijas, turi teisę:

20.1. teikti mokamas paslaugas, kurių sąrašą, įkainių apskaičiavimo tvarką ir Muziejaus lankymo lengvatų taikymo tvarką tvirtina Ministras;

20.2. sudaryti ir tvirtinti nemokamai teikiamų paslaugų sąrašą;

20.3. teikti pasiūlymus Ministerijai dėl Muziejaus veiklos tobulinimo;

20.4. teisės aktų nustatyta tvarka turėti savo logotipą, vėliavą, kitą atributiką;

20.5. teisės aktų nustatyta tvarka įgyti kitų teisių.

21. Muziejus privalo:

21.1. naudoti iš valstybės biudžeto gaunamas lėšas tik Nuostatuose numatytiems tikslams įgyvendinti ir tik pagal asignavimų valdytojo patvirtintas išlaidų sąmatas;

21.2. teikti Ministerijai ir kitoms teisės aktuose numatytoms institucijoms finansines, statistines ataskaitas, Muziejaus metinius veiklos planus;

21.3. vykdyti kitas teisės aktų nustatytas prievoles.

VI SKYRIUS

MUZIEJAUS VEIKLOS ORGANIZAVIMAS

22. Muziejus savo veiklą organizuoja vadovaudamasis Ministerijos strateginiu veiklos planu, Muziejaus metiniu veiklos planu, kurį tvirtina Muziejaus direktorius.

23. Muziejaus veiklos vertinimo kriterijus nustato Ministras.

24. Muziejaus darbuotojų darbo santykius ir darbo apmokėjimą reglamentuoja Lietuvos Respublikos darbo kodeksas, Lietuvos Respublikos biudžetinių įstaigų darbuotojų darbo apmokėjimo ir komisijų narių atlygio už darbą įstatymas, Lietuvos Respublikos muziejų įstatymas, Nuostatai, Muziejaus darbo tvarkos taisyklės ir kiti teisės aktai.

Punkto pakeitimai:

Nr. V-149, 2025-02-07, paskelbta TAR 2025-02-07, i. k. 2025-01944

25. Muziejui vadovauja direktorius, kurį viešojo konkurso būdu skiria į pareigas penkerių metų kadencijai ir iš jų atleidžia Ministras. Muziejaus direktorius yra tiesiogiai pavaldus ir atskaitingas Ministrui.

26. Muziejaus direktorius:

26.1. organizuoja Muziejaus veiklą ir atsako už tinkamą Muziejui nustatytų tikslų įgyvendinimą ir funkcijų atlikimą;

26.2. užtikrina, kad būtų laikomasi įstatymų, kitų teisės aktų reikalavimų, Nuostatų, taip pat užtikrina tinkamą Ministro pavedimų vykdymą;

26.3. užtikrina racionalų ir taupų Muziejaus lėšų bei turto naudojimą, veiksmingą Muziejaus vidaus kontrolės sistemos sukūrimą;

26.4. užtikrina, kad Muziejui patikėjimo teise perduotas ar įsigytas turtas būtų valdomas, naudojamas ir disponuojama juo Lietuvos Respublikos teisės aktų nustatyta tvarka;

26.5. priima įsakymus ir kontroliuoja, kaip jie įgyvendinami;

26.6. sudaro sutartis Muziejaus veiklos klausimais;

26.7. tvirtina Muziejaus struktūrą, prieš tai suderinęs su Ministerija, ir Muziejaus darbuotojų pareigybių sąrašą, neviršydamas darbo užmokesčiui nustatytų lėšų;

Papunkčio pakeitimai:

Nr. V-149, 2025-02-07, paskelbta TAR 2025-02-07, i. k. 2025-01944

26.8. teisės aktų nustatyta tvarka priima į pareigas ir iš jų atleidžia Muziejaus darbuotojus, juos skatina, suteikia jiems atostogas, siunčia į komandiruotes, sudaro sąlygas jiems tobulinti kvalifikaciją;

Papunkčio pakeitimai:

Nr. V-149, 2025-02-07, paskelbta TAR 2025-02-07, i. k. 2025-01944

26.9. teisės aktų nustatyta tvarka atstovauja Muziejui santykiuose su trečiaisiais asmenimis;

26.10. sudaro darbo grupes ir komisijas Muziejaus veiklos klausimams spręsti, tvirtina jų darbo reglamentus;

26.11. atlieka kitas teisės aktuose biudžetinės įstaigos vadovui nustatytas funkcijas.

27. Muziejaus direktorius gali turėti pavaduotoją. Muziejaus direktoriaus laikinai nesant, jo funkcijas atlieka Muziejaus direktoriaus pavaduotojas arba, Muziejaus direktoriaus pavaduotojo laikinai nesant, kitas Muziejaus direktoriaus įsakymu įgaliotas Muziejaus darbuotojas. Muziejaus direktoriaus pavaduotoją viešojo konkurso būdu į pareigas priima ir atleidžia iš jų Muziejaus direktorius. Muziejaus direktoriaus pavaduotojas yra vyriausiasis rinkinių kuratorius ir yra tiesiogiai pavaldus ir atskaitingas Muziejaus direktoriui.

28. Muziejaus valdyme patariamojo balso teise dalyvauja 9 narių Muziejaus taryba, kurią sudaro Muziejaus darbuotojai, Ministerijos atstovas, sporto šakų federacijų atstovai ir sporto išorės ekspertai, kurių turi būti ne mažiau kaip du. Tarybos narys pareigas gali eiti ne daugiau kaip dvi kadencijas iš eilės. Muziejaus tarybos sudėtį ketveriems metams tvirtina Muziejaus direktorius. Muziejaus tarybai negali vadovauti Muziejaus direktorius, kuris yra šios tarybos narys. Į Muziejaus tarybos posėdžius kaip konsultantai bei ekspertai gali būti kviečiami kiti Muziejaus darbuotojai bei specialistai iš kitų institucijų, įstaigų ar organizacijų.

Punkto pakeitimai:

Nr. V-149, 2025-02-07, paskelbta TAR 2025-02-07, i. k. 2025-01944

29. Muziejaus taryba:

29.1. svarsto Muziejaus metinį veiklos planą bei jo ataskaitas;

29.2. teikia pasiūlymus Muziejaus direktoriui dėl Muziejaus veiklai reikšmingų projektų (muziejinių vertybių įsigijimo, nuolatinių ekspozicijų atnaujinimo, parodų, edukacijos, leidybos, kultūros renginių) ir jų finansavimo galimybių;

Papunkčio pakeitimai:

Nr. V-149, 2025-02-07, paskelbta TAR 2025-02-07, i. k. 2025-01944

29.3. svarsto Muziejaus organizacinę struktūrą, Muziejaus darbuotojų pareigybių poreikį ir skaičių;

29.4. svarsto Nuostatų, Muziejaus darbo tvarkos taisyklių ir kitų su Muziejaus veikla bei darbo tvarka susijusių dokumentų projektus;

29.5. teikia pasiūlymus dėl Muziejaus darbuotojų kvalifikacijos tobulinimo bei gebėjimų ugdymo;

29.6. svarsto Muziejaus teikiamų mokamų paslaugų įkainius;

29.7. svarsto kitus, su Muziejaus veikla susijusius, klausimus.

30. Muziejuje veikia Rinkinių komplektavimo komisija, kurios veiklą reglamentuoja Muziejų rinkinių valdymo ir tvarkymo nuostatai, patvirtinti Lietuvos Respublikos kultūros ministro 2023 m. kovo 31 d. įsakymu Nr. ĮV-262 „Dėl Muziejų rinkinių valdymo ir tvarkymo nuostatų patvirtinimo“.

Punkto pakeitimai:

Nr. V-149, 2025-02-07, paskelbta TAR 2025-02-07, i. k. 2025-01944

VII SKYRIUS

MUZIEJAUS TURTAS IR LĖŠOS

31. Muziejus finansuojamas iš valstybės biudžeto pagal asignavimų valdytojo patvirtintas sąmatas, laikantis Lietuvos Respublikos finansų ministro nustatytų finansavimo taisyklių. Muziejui finansuoti gali būti naudojamos ir kitos teisės aktų nustatyta tvarka gautos lėšos.

32. Muziejaus turtą sudaro:

32.1. valstybės biudžeto lėšos;

32.2. lėšos, skirtos tikslinėms programoms vykdyti;

32.3. lėšos, gautos už mokamas paslaugas ir nuomą;

32.4. kitos teisėtai įgytos lėšos.

VIII SKYRIUS

MUZIEJAUS VIDAUS ADMINISTRAVIMO KONTROLĖ

33. Muziejaus veiklos kontrolę vykdo steigėjas ir kitos įgaliotos valstybės institucijos ar įstaigos Lietuvos Respublikos įstatymų ir kitų teisės aktų nustatyta tvarka.

IX SKYRIUS

BAIGIAMOSIOS NUOSTATOS

34. Nuostatai keičiami teisės aktų nustatyta tvarka.

35. Muziejaus vieši pranešimai skelbiami Muziejaus interneto svetainėje (www.lietuvossportomuziejus.lt) ir (ar) kitose visuomenės informavimo priemonėse.

36. Muziejus reorganizuojamas, pertvarkomas ar likviduojamas Lietuvos Respublikos civilinio kodekso ir Lietuvos Respublikos biudžetinių įstaigų įstatymo nustatyta tvarka.

_____________

Pakeitimai:

1.

Lietuvos Respublikos švietimo, mokslo ir sporto ministerija, Įsakymas

Nr. V-613, 2023-05-02, paskelbta TAR 2023-05-02, i. k. 2023-08307

Dėl švietimo, mokslo ir sporto ministro 2020 m. lapkričio 25 d. įsakymo Nr. V-1836 „Dėl Lietuvos sporto muziejaus nuostatų patvirtinimo“ pakeitimo

2.

Lietuvos Respublikos švietimo, mokslo ir sporto ministerija, Įsakymas

Nr. V-149, 2025-02-07, paskelbta TAR 2025-02-07, i. k. 2025-01944

Dėl švietimo, mokslo ir sporto ministro 2020 m. lapkričio 25 d. įsakymo Nr. V-1836 „Dėl Lietuvos sporto muziejaus nuostatų patvirtinimo“ pakeitimo